**Raija Helena Pelli** (s. 23. elokuuta 1957 Vaasa) on suomalainen toimittaja, joka tunnettaneen parhaiten Poliisi-TV:n juontajana.

Ura
---

Ensimmäiset esiintymiskokemuksensa Pelli sai jo 1960-luvun lopulla Yleisradion nuoriosäänenä ja tehdessään ensimmäisiä haastattelujaan. Lukion jälkeen hän opiskeli aluksi kotimaista kirjallisuutta Turun yliopistossa, mutta siirtyi opiskelemaan tiedotusoppia Tampereen yliopistoon. Vuosina 1985–1989 Pelli juonsi televisiossa *Paljonko on paljon* -viihdeohjelmaa aluksi Veikko Kosken ja myöhemmin Hannu Lumivuoren kanssa.

Pelli oli mukana tekemässä Poliisi-TV:tä sen alusta, vuodesta 1989 alkaen. Hän jätti sittemmin Poliisi-TV:n juontotehtävät ja toimi pari vuotta sarjan tuottajana. Yleisradio siirsi hänet pois tuottajan tehtävistä kesäkuussa 2007 ja syyskuussa 2007 Raija Pelli irtisanoutui yhtiöstä. Pelli kuuluu Oikeustoimittajat ry:hyn ja kouluttaa toimittajia rikosjournalismin saralla.

Poliisi-TV:n juontajana ja julkisuuden henkilönä Pelli joutui kokemaan myös julkisuuden negatiivisen puolen saadessaan uhkauskirjeitä ja -soittoja. Keväällä 1996 rikolliset yrittivät kahdesti räjäyttää hänen rakenteilla olleen talonsa Ylöjärvellä. Pellin mukaan raskainta työssä oli kuitenkin rikosten uhrien, etenkin lasten kohtaaminen.

Vuoden 2003 eduskuntavaaleissa Pelli oli Suomen Keskustan ehdokkaana Helsingin vaalipiirissä ja sai 616 ääntä. 

Vuonna 2020 Pelli julkaisi 1990-luvun suosikkilaulajasta Kikasta elämäkerran *Kikka – Mä haluun viihdyttää*. Pelli oli tutustunut Kikkaan 1990-luvun alussa.

Keväällä 2022 Pelli oli kilpailijana mukana Farmi Suomi -ohjelmassa.

Yksityiselämä
-------------

Pelli on ollut vuodesta 2002 alkaen naimisissa toimitusjohtaja Jörgen Victorzonin kanssa. Nykyinen avioliitto on hänen kolmantensa; edelliset aviomiehet olivat Timo Rintakoski ja Heikki Tuomela. Pellillä on lapset Irina (syntynyt 1988) ja Niki (syntynyt 1995), joista Irina on ensimmäisestä ja Niki toisesta avioliitosta. Pelli asui Ylöjärven Veittijärven asuntomessualueelle vuonna 1996 valmistuneessa talossa neljä vuotta, kunnes hän muutti avioeron jälkeen ja työtilanteensa muututtua pääkaupunkiseudulle. Nykyisin hän asuu Kauniaisissa. Osan vuodesta hän on asunut Floridassa Yhdysvalloissa.

Raija Pelli kertoo tulevansa näkijäsuvusta. Hän kertoo näkevänsä enteitä, saavansa viestejä tuonpuoleisesta, kokevansa yliluonnollisia kokemuksia ja pyrkivänsä kehittämään näkijän kykyjään, vaikka ne pelottavatkin häntä. Hän sanoo "avaavansa itseään näille asioille".

Lähteet
-------

1. 1 2  Hanna Antila ja Ville Palonen: Poliisi-TV:stä tunnetuksi tullut Raija Pelli vetää nykyään kirjallisuuspiiriä Kauniaisten seurakunnassa: "Vapaaehtoistoiminta antaa enemmän kuin ottaa"  27.4.2021. Kirkko ja kaupunki.
2. ↑  Karimaa, Ida: Paljonko on paljon?  25.1.2011. Yle Elävä arkisto.
3. ↑  Anna Hakonen: Viisitoista vuotta Poliisi-TV:n matkassa  1/2004. Poliisilehti. Viitattu 15.6.2007.
4. ↑  Raija Pelli oppi rajuista tarinoista elämää  30.9.2009. Ilta-Sanomat.
5. ↑   Eduskuntavaalien tulokset 2003:
6. ↑  Raija Pelli: *Kikka – Mä haluun viihdyttää*, s. 19. Jyväskylä: Docendo, 2020. ISBN 978-952-291-830-7.
7. ↑  Hakulinen, Juulia: Raija Pelli putosi heti Farmi Suomesta  2.4.2022. Ilta-Sanomat.
8. ↑  Oikeus uuteen onneen Apu. Viitattu 15.6.2007.
9. ↑  Raija Pelli muistelee perheelleen Ylöjärven asuntomessuille noussutta hirsitaloa: "Kodista tuli kaunis ja toimiva, mutta lähikauppaa olisin kaivannut"  25.6.2018. MTV Uutiset.
10. ↑  Saan viestejä tuonpuoleisesta Iltalehti. Viitattu 14.4.2017.

Aiheesta muualla
----------------

Kuusi kuvaa toimittaja-kirjailija Raija Pellin elämästä, 7.1.2023